‘ସହଜ ବ୍ୟବସାୟ ପନ୍ଥା’ ସଂକ୍ରାନ୍ତ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଅର୍ଥମନ୍ତ୍ରୀ ଶ୍ରୀ ଅରୁଣ ଜେଟଲୀ ମହୋଦୟ, ବାଣିଜ୍ୟ ଏବଂ ଶିଳ୍ପ ମନ୍ତ୍ରୀ ଶ୍ରୀ ସୁରେଶ ପ୍ରଭୁ ମହୋଦୟ, ବିଶ୍ୱ ବ୍ୟାଙ୍କର ଉପସଭାପତି ମିଃ. ଶେଫର, ଆନନ୍ଦ ମହିନ୍ଦ୍ରା ଜୀ, ରାଶେଶ ଶାହ, ସୌମିତ୍ର ଭଟ୍ଟାଚାର୍ଯ୍ୟ ମହୋଦୟ, ବିକେ ଗୋଏଙ୍କା ମହୋଦୟ, ରମେଶ ଭାରତୀ ମିତଲ ମହୋଦୟ, ଉଦ୍ୟୋଗ ଜଗତର ଅନ୍ୟ ପ୍ରତିନିଧିଗଣ ଏବଂ ଏଠାରେ ଉପସ୍ଥିତ ମହାନୁଭବ, ଆପଣମାନଙ୍କୁ ଲୋକ କଲ୍ୟାଣ ମାର୍ଗରେ ବହୁତ ବହୁତ ସ୍ୱାଗତ । ଏହା ପଛରେ ଏକ କାରଣ ହେଲା ଆପଣଙ୍କୁ ଭେଟି ଦିପାବଳୀର ଶୁଭକାମନା ଦେବା ଏବଂ ଆପଣଙ୍କୁ ଅଭିନନ୍ଦନ ଜଣାଇବା ଏବଂ କୃତଜ୍ଞତା ମଧ୍ୟ ବ୍ୟକ୍ତ କରିବାର ଅଛି । ଆପଣମାନେ ଦେଶକୁ ଏକ ଅସହଜ ସ୍ଥିତିରୁ ବାହାର କରି ସମ୍ମାନଜନକ ସ୍ଥିତିରେ ପହଞ୍ଚାଇଛନ୍ତି, ବ୍ୟବସାୟିକ ସୁଗମତା ଦୃଷ୍ଟିରୁ ନୂତନ ଉଚ୍ଚତାରେ ପହଁଚାଇବାକୁ ଶତତ ପ୍ରୟାସରତ ଏବଂ ଏଠାରେ ଉପସ୍ଥିତ ଏବଂ ଯେଉଁମାନେ ଉପସ୍ଥିତ ନାହାନ୍ତି, ସେ ସମସ୍ତେ ଧନ୍ୟବାଦର ପାତ୍ର ଅଟନ୍ତି । ଏପରି ଅସଂଖ୍ୟ ଅଧିକାରୀ, କର୍ମଚାରୀ, ଆମର ମହାନଗର ନିଗମରେ ଭିନ୍ନ ଭିନ୍ନ ପଦବୀରେ ରହିଥିବା ଲୋକମାନେ, ବନ୍ଦର, ବିମାନ ବନ୍ଦରରେ କ୍ଲିୟରାନ୍ସ ଦେଉଥିବା ଅଧିକାରୀ-କର୍ମଚାରୀ ଏବଂ ଏଥିସହିତ ଉଦ୍ୟୋଗ ଜଗତର ଆପଣମାନଙ୍କର ମଧ୍ୟରେ ଏଥିରେ ଗୁରୁତ୍ୱପୂର୍ଣ୍ଣ ଭୂମିକା ରହିଛି । ମୋର ମନେ ଅଛି ଯେ ଚାରି-ସାଢ଼େ ଚାରି ବର୍ଷ ପୂର୍ବରୁ ଯେତେବେଳେ ମୁଁ ପ୍ରଥମ ଥର କହିଥିଲି ଯେ ଆମେ ଶୀର୍ଷ 50ରେ ସ୍ଥାନ ପାଇବ, ଅନେକ ଲୋକଙ୍କୁ ଏହା କଳ୍ପନାର ବାହାରେ ଲାଗୁଥିଲା । 2014 ପୂର୍ବରୁ ସେମାନେ ଯେପରି ନୀତି ଏବଂ ନିଷ୍ପତ୍ତିରେ ଅସ୍ଥିରତା ଦେଖିଥିଲେ, ନୀତିଗତ ନିଷ୍କ୍ରିୟତା ଦେଖିଥିଲେ ସେମାନଙ୍କ ପାଇଁ ବିଶ୍ୱାସ କରିବା କଷ୍ଟକର ଥିଲା ଯେ ଭାରତ ଶୀର୍ଷ 100ରେ ମଧ୍ୟ ସ୍ଥାନ ପକ୍କା କରିପାରିବ । ମୁଁ ଏପରି ଲୋକମାନଙ୍କ ଭୁଲ ବୋଲି ଭାବୁନାହିଁ । ଯେତେବେଳେ ପ୍ରତ୍ୟେକ ଦିନ ଦୁର୍ନୀତି, ଘୋଟାଲାର ଖବର ଆସୁଥିବ, ଅର୍ଥବ୍ୟବସ୍ଥା ଦୋଦୂଲ୍ୟମାନ ସ୍ଥିତିରେ ଥିବ, ବିତ୍ତୀୟ ନିଅଂଟ ନିୟନ୍ତ୍ରଣ ହରାଇଥିବ, ତ' ଏପରି ଅବିଶ୍ୱାସ ଆସିବା ସ୍ୱଭାବିକ ଅଟେ । କିନ୍ତୁ ମାତ୍ର 4 ବର୍ଷ ମଧ୍ୟରେ ଦେଶରେ ଯେଉଁ 180 ଡିଗ୍ରୀ ପରିବର୍ତ୍ତନ ଆସିଛି, ତାହା ଆଜି ଆପଣମାନେ ମଧ୍ୟ ଦେଖୁଛନ୍ତି । ବ୍ୟବସାୟିକ ସୁଗମତା ବ୍ୟାପାରରେ ଆମେ 142ତମ ମାନ୍ୟତାରୁ 77ତମ ମାନ୍ୟତାରେ ଆସି ପହଁଚିଛୁ । ପାଖାପାଖି ଅଧା ରାସ୍ତା ପାର୍ କରିସାରିଛୁ । ସାଥୀଗଣ, ମାତ୍ର 4 ବର୍ଷରେ 65 ସ୍ଥାନର ଏହି ଉନ୍ନତି । ଏହା ଯେକୌଣସି ଦେଶ ପାଇଁ ଏକ ରେକର୍ଡ ଅଟେ, ଅଭୂତପୂର୍ବ ଅଟେ । ଆଜି ବ୍ୟବସାୟିକ ସୁଗମତା ବ୍ୟାପାରରେ ଭାରତ, ଦକ୍ଷିଣ ଏସିଆରେ ଶୀର୍ଷ ସ୍ଥାନରେ ରହିଛି । ଯେତେବେଳେ କି ମାତ୍ର 4 ବର୍ଷ ପୂର୍ବରୁ ଆମେ ଷଷ୍ଠ ସ୍ଥାନରେ ଥିଲୁ । ଲଗାତାର ଦ୍ୱିତୀୟ ବର୍ଷ, ଭାରତ ଏପରି ସୁଧାର କରିଥିବା ଶୀର୍ଷ 10ଟି ଦେଶର ତାଲିକାରେ ସାମିଲ ହୋଇଛି । ଗତ 7-8 ବର୍ଷ ମଧ୍ୟରେ 53 Rankର ସୁଧାର ଅନ୍ୟ କୌଣସି ଦେଶ କରିନାହାନ୍ତି । ସାଥୀଗଣ, ଯାହା ଦୁନିଆରେ କେହି କଳ୍ପନା ମଧ୍ୟ କରିପାରିବେ ନାହିଁ, ତାହା ଆମେ କରି ଦେଖାଇଛୁ । ଶୀର୍ଷ 50ର ଲକ୍ଷ୍ୟ ହାସଲ କରିବା ଠାରୁ ଆମେ ମାତ୍ର କେତେ ପାଦ ଦୂରରେ ଛିଡ଼ା ହୋଇଛୁ । ବିଶ୍ୱ ବ୍ୟାଙ୍କ ନିଜ ରିପୋର୍ଟରେ ସ୍ୱୀକାର କରିଛି ଯେ ଭାରତ 10ରୁ 8ଟି ମାନକରେ ନିଜର ପ୍ରଦର୍ଶନ ସୁଧାରିପାରିଛି । ଦୁଇଟି ମାନକରେ ତ' ଆମେ 100 Rankରୁ ଅଧିକ ଉନ୍ନତି କରିପାରିଛୁ । ସାଥୀଗଣ, ଦେଶରେ ପରିବର୍ତ୍ତନର ବାତାବରଣ ଆଣିବାରେ, ମାନ୍ୟତା ସୁଧାରିବାର ଲକ୍ଷ୍ୟ ଉପରେ ଆମେ ନିରନ୍ତର ରାଜ୍ୟ ସରକାରଙ୍କ ସହିତ ମିଳିମିଶି କାମ କରୁଛୁ । ସହଯୋଗୀ ପ୍ରତିଦ୍ୱନ୍ଦ୍ୱୀ ସଂଘବାଦକୁ ଆହୁରି ସୁଦୃଢ଼ କରି ଆମର ରାଜ୍ୟ ସରକାର ମାନେ ଏଥିରେ ସମ୍ପୂର୍ଣ୍ଣ ଉତ୍ସାହର ସହ ଅଂଶଗ୍ରହଣ କରିଛନ୍ତି । ଏବେ ଆମେ ଜିଲ୍ଲାସ୍ତରରେ ବ୍ୟବସାୟିକ ସୁଗମତା ସହ ଜଡ଼ିତ ସୁଧାରଗୁଡ଼ିକୁ ଲାଗୁ କରିବା ଦିଗରେ ବଢ଼ୁଛୁ । ଏହି ମାର୍ଗ କିପରି ନିର୍ଦ୍ଧାରଣ ହେବ, ଏ ସମ୍ପର୍କରେ ରାଜ୍ୟ ସରକାରଙ୍କ ଠାରୁ, ପ୍ରତ୍ୟେକ ଅଂଶୀଦାରଙ୍କ ସହିତ ନିରନ୍ତର ବାର୍ତ୍ତାଳାପ କରାଯାଉଛି । ରାଜ୍ୟଗୁଡ଼ିକରେ ଜିଲ୍ଲାସ୍ତରରେ ମାନ୍ୟତା ବ୍ୟବସ୍ଥା ପ୍ରସ୍ତୁତ କରିବା ଲାଗି ମଧ୍ୟ ପ୍ରୟାସ କରାଯାଉଛି । ଚେଷ୍ଟା କରାଯାଉଛି ଯେ ଜିଲ୍ଲାଗୁଡ଼ିକ ମଧ୍ୟରେ ମାନ୍ୟତାଙ୍କୁ ନେଇ ପାରସ୍ପରିକ ପ୍ରତିଦ୍ୱନ୍ଦ୍ୱିତା ହେଉ, ପରସ୍ପର ଠାରୁ ଆଗକୁ ଯିବା ଲାଗି ପ୍ରତିଦ୍ୱନ୍ଦ୍ୱିତା ରହୁ । ସାଥୀଗଣ, ବ୍ୟବସାୟ, ବାଣିଜ୍ୟ କିମ୍ବା ଉଦ୍ୟୋଗ ଆମ ଦେଶର ଏକ ଆବଶ୍ୟକତା । କାରଣ ଆମକୁ ଅଭିବୃଦ୍ଧି ଦରକାର, ଭିତ୍ତିଭୂମି ଦରକାର, ନିଯୁକ୍ତି ଦରକାର ଏବଂ ମୁଣ୍ଡପିଛା ଆୟରେ ବୃଦ୍ଧି ଦରକାର । ଏହା ସେତେବେଳେ ସମ୍ଭବ ହୋଇପାରିବ ଯେତେବେଳେ ନିବେଶ ହେବ, ଉଦ୍ୟୋଗ, ବ୍ୟବସାୟ ସଠିକ ଦିଗରେ ସଠିକ ଗତିରେ ଚାଲିବ ଏବଂ ସାଧାରଣ ନାଗରିକକୁ ଏହାର ଲାଭ ମିଳୁଥିବ । ଏଥିପାଇଁ ଆମେ ନୀତି ପରିଚାଳିତ ପ୍ରଶାସନ ଏବଂ ଅନୁମାନଯୋଗ୍ୟ ପାରଦର୍ଶୀ ନୀତି ଉପରେ ଜୋର ଦେଉଛୁ । ଆମର ପ୍ରୟାସ ଭେଦଭାବ ହ୍ରାସ କରିବା ଉପରେ ରହିଛି । ଆପଣମାନଙ୍କ ମଧ୍ୟରୁ ଅନେକ ଲୋକ ଏହା ମଧ୍ୟ ଅନୁଭବ କରିଥିବେ ଯେ ଏହି କଥାର ସୂଚନା ମଧ୍ୟ ଥିବ ଯେ ବିଶ୍ୱ ବ୍ୟାଙ୍କର ଏହି ମାନ୍ୟତା ସେ ସମସ୍ତ କଥାକୁ ଧ୍ୟାନରେ ରଖି କରାଯାଇନଥାଏ ଯାହା ଆମେ କରୁଛୁ । ମାନ୍ୟତାର ମୂଲ୍ୟାଙ୍କନ ତ କିଛି ପାରାମିଟର ଆଧାରକୁ ଧ୍ୟାନରେ ରଖି କରାଯାଇଥାଏ । ଯେତେବେଳେ’କି ଆମର ସଂସ୍କାର, ପ୍ରଦଶର୍ନ ଏବଂ ପରିବର୍ତ୍ତନର ରଣନୀତି ଅତ୍ୟନ୍ତ ବ୍ୟାପକ ଅଟେ । ସତ କହିବାକୁ ଗଲେ ଆମେ ଯେଉଁ ସଂସ୍କାର ଆଣୁଛୁ । ତାହାର ଲକ୍ଷ୍ୟ ବିଶ୍ୱ ବ୍ୟାଙ୍କ ମାନ୍ୟତା ଠାରୁ ଉର୍ଦ୍ଧ୍ଵରେ । ଦେଶର ସାଧାରଣ ନାଗରିକ, ସାଧାରଣ ବ୍ୟବସାୟୀ ଏବଂ କ୍ଷୁଦ୍ର ଉଦ୍ୟୋଗୀମାନଙ୍କ ଜୀବନରେ, କାମ କାର୍ଯ୍ୟରେ ସରଳତା ଆସୁ, ବ୍ୟବସାୟିକ ସୁଗମତା ବଢ଼ୁ, ଆମେ ସେଥିପାଇଁ କାମ କରୁଛୁ । ଆଜି ଯେତେବେଳେ ବ୍ୟବସାୟିକ ସୁଗମତା ମାନ୍ୟତା ସୁଧାର ହେଉଛି, ତ' ଏହାର ଅର୍ଥ ହେଉଛି ଆମ ଦେଶରେ ଛୋଟ ଛୋଟ ଉଦ୍ୟୋଗୀଙ୍କ ପାଇଁ ମଧ୍ୟ ବ୍ୟବସାୟ କରିବା ସହଜ ହେଉଛି, ସେମାନଙ୍କୁ ଗୋଟିଏ ସହରରକୁ ଅନ୍ୟ ସହରକୁ ପଠାଇବା ସହଜ ହୋଇଛି, ଲୋକମାନଙ୍କୁ ବିଦ୍ୟୁତ ସଂଯୋଗ ଦେବା ସହଜ ହେଉଛି, ସରକାରୀ ଅନୁମତି ଶୀଘ୍ର ମିଳୁଛି, ଜରୁରି ଅନୁମୋଦନ ଶୀଘ୍ର ମିଳୁଛି । ଏହା ସେହି ପ୍ରୟାସ ଅଟେ, ଯାହାକୁ ଦେଶବାସୀଙ୍କ ଆକାଂକ୍ଷା, ଆଶାଠାରୁ ପ୍ରେରଣା ମିଳିଛି । ଏଥିରେ ଦେଶର ଆବଶ୍ୟକତା ପ୍ରତି ମଧ୍ୟ ଧ୍ୟାନ ଦିଆଯାଇଛି ଏବଂ ଦେଶର ଆଶା ପ୍ରତି ମଧ୍ୟ । ସାଥୀଗଣ, ଦେଶର ବ୍ୟବସାୟିକ ପରିବେଶକୁ ପାରଦର୍ଶୀ କରିବା ଲାଗି ଅନେକ ଅନେକ ଗୁରୁତ୍ୱପୂର୍ଣ୍ଣ ନିଷ୍ପତ୍ତି ନିଆଯାଇଛି । ଆମ ସରକାର ଚିନ୍ତାଧାରା ମଧ୍ୟ ବଦଳାଇଛନ୍ତି, ଆଭିମୁଖ୍ୟ ମଧ୍ୟ ବଦଳାଇଛନ୍ତି । ତାହା ଜିଏସଟି ହେଉ, ବିମୁଦ୍ରୀକରଣ ହେଉ, ବେନାମୀ ସମ୍ପତ୍ତି ଆଇନ ହେଉ, ଦେବାଳିଆ ସଂହିତା ହେଉ, ପଳାତକ ଆର୍ଥିକ ଅପରାଧୀଙ୍କ ସହ ଜଡ଼ିତ ଆଇନ ହେଉ, ଏ ସମସ୍ତ ଏହି ପ୍ରତିବଦ୍ଧତାର ଉଦାହରଣ ଅଟେ । ସରକାର ଏହି ପ୍ରୟାସଗୁଡ଼ିକ କାରଣରୁ ଦେଶରେ ଦୁର୍ନୀତିଗ୍ରସ୍ତମାନେ ଭୟଭୀତ ହୋଇପଡ଼ିଛନ୍ତି, ସଚ୍ଚୋଟତାର ପ୍ରତିଷ୍ଠା ପଢ଼ୁଛି । ଏବେ ଅଧିକରୁ ଅଧିକ ଲୋକ ଟିକସ ଦେଉଛନ୍ତି । ସେମାନଙ୍କୁ ଲାଗୁଛି ଯେ ସରକାର ସେମାନଙ୍କ ଟିକସର ସଠିକ ଉପଯୋଗ କରୁଛନ୍ତି । ସାଥୀଗଣ, ଆପଣମାନେ ଏହା ମଧ୍ୟ ଭଲଭାବେ ଜାଣନ୍ତି ଯେ ଏ ସମସ୍ତ ସୁଧାର, ସମସ୍ତ ନିଷ୍ପତ୍ତି ଏତେ ସହଜ ନଥିଲା । କୌଶଳରେ ପରିବର୍ତ୍ତନ ଆଣିବା, ଆଇନ ଠାରୁ ଆରମ୍ଭ କରି ସଫ୍ଟୱେର ବଦଳାଇବା ଏବଂ ବେଳେ ବେଳେ ସଫ୍ଟୱେର ବଦଳାଇବା ସରଳ ହୋଇଥାଏ, ସ୍ୱଭାବ ବଦଳାଇବା ଟିକିଏ କଷ୍ଟ ହୋଇଥାଏ । ଏହି ସୁଧାର ଲାଗି ବ୍ୟବସ୍ଥାକୁ ପ୍ରସ୍ତୁତ କରିବା ମଧ୍ୟ ସହଜ ନଥିଲା । କିନ୍ତୁ ଖୁବ କମ ସମୟରେ ଆମେ ଏହା କରିବାରେ ସଫଳ ହୋଇଛୁ । ଅନେକ ସ୍ତରରେ ଗୁଡ଼ାଇ ହୋଇ ରହିଥିବା ବ୍ୟବସ୍ଥାକୁ ଆଜି ଆମେ ବ୍ୟବସାୟ ଏବଂ ନାଗରିକଙ୍କ ଅନୂକୁଳ କରିବା ଦିଗରେ ଆଗକୁବଢ଼ୁଛୁ । ଗତ 4 ବର୍ଷରେ ଦେଶରେ 1400ରୁ ଅଧିକ ପୁରୁଣା ଆଇନକୁ ଅଚଳ କରି ଦିଆଯାଇଛି । ପୂର୍ବରୁ ଦେଶରେ ବାଣିଜ୍ୟିକ ବିବାଦର ସମାଧାନ କରିବା ଲାଗି ପାଖାପାଖି ଦେଢ଼ ହଜାର ଦିନ ଲାଗୁଥିଲା । 1500 ଦିନ । ଅର୍ଥାତ ପାଖାପାଖି 4 ବର୍ଷ । ବ୍ୟାପକ ପ୍ରୟାସ ପରେ ଏହାକୁ ଏବେ କମ କରି 400 ଦିନକୁ ଅଣାଯାଇପାରିଛି । ଏହାକୁ ଆହୁରି କମ କରିବା ଲାଗି ପ୍ରୟାସ କରାଯାଉଛି । ଆମଦାନୀ ସାମଗ୍ରୀର କ୍ଲିୟରାନ୍ସରେ 2014 ପୂର୍ବରୁ ହାରାହାରି ଯେଉଁଠି 280 ଘଂଟାର ସମୟ ଲାଗୁଥିଲା, ସେଠି ଏବେ ଏହି ସମୟ ହ୍ରାସ ପାଇ 144 ଘଂଟା ଠାରୁ ମଧ୍ୟ କମ ହୋଇପାରିଛି । ଏହାକୁ ମଧ୍ୟ ଆହୁରି କମ କରିବାର ପ୍ରୟାସ ଆମ କରି ଚାଲିବୁ । ପରିବେଶ ମଞ୍ଜୁରି ଯାହା ପୂର୍ବରୁ ମିଳିବା ଲାଗି ବର୍ଷ ବର୍ଷ ମାସ ମାସ ବିତିଯାଉଥିଲା, ଏବେ ସେପରି ମଞ୍ଜୁରି ମାତ୍ର କିଛି ସପ୍ତାହ ମଧ୍ୟ ମିଳିଯାଉଛି । ଏବେ ନିକଟରେ ନିର୍ମାଣ ଏବଂ ଅନ୍ୟ ସାଧାରଣ କାମ ପାଇଁ ପରିବେଶ ମଞ୍ଜୁରି କାମକୁ ସମ୍ପୂର୍ଣ୍ଣ ଭାବେ ବିକେନ୍ଦ୍ରୀକରଣ କରାଯାଇ ସ୍ଥାନୀୟ ପ୍ରଶାସନକୁ ଦେଇ ଦିଆଯାଇଛି । ଜିଏସଟି ଦେଶରେ ଲଜିଷ୍ଟିକ୍ସ କ୍ଷେତ୍ରକୁ ମଧ୍ୟ ସୁଦୃଢ଼ କରିଛି । ପୂର୍ବ ତୁଳନାରେ ଏବେ ସ୍ଵଚ୍ଛଳ ଅବସ୍ଥାକୁ ଆସିବା ସମୟ(ଟର୍ଣ୍ଣ ଆରାଉଣ୍ଡ ଟାଇମ) – ସେଥିରେ ମଧ୍ୟ ପାଖାପାଖି 15 ପ୍ରତିଶତ ପର୍ଯ୍ୟନ୍ତ ହ୍ରାସ ଦେଖାଦେଇଛି । ଏଥିରେ ସମୟ ମଧ୍ୟ ସଂଚୟ ହୋଇଛି ଏବଂ କମ୍ପାନୀଗୁଡ଼ିକର ଅର୍ଥ ମଧ୍ୟ । ଶ୍ରମ ଆଇନର ପାଳନ କରିବା ଲାଗି ପୂର୍ବରୁ ଉଦ୍ୟୋଗୀମାନଙ୍କୁ 50-60 ଭିନ୍ନ ଭିନ୍ନ ଖତିଆନ/ରେଜିଷ୍ଟର ପୂରଣ କରିବାକୁ ପଡ଼ୁଥିଲା । ଆମ ସରକାର ଏବେ ଏହି ରେଜିଷ୍ଟରଗୁଡ଼ିକୁ କମ କରି 5ରେ ଆଣି ରଖି ଦେଇଛି । ଅର୍ଥାତ୍ ଯେଉଁ କାମ ପୂର୍ବରୁ 50-60 ରେଜିଷ୍ଟରରେ ହେଉଥିଲା, ତାହା ଏବେ 5ରେ ହେଉଛି । ପୁରୁଣା ବ୍ୟବସ୍ଥା ଏବେ ସବୁଦିନ ପାଇଁ ବଦଳିଯାଇଛି । ସେହିପରି ଯେଉଁ ପାସପୋର୍ଟ କରିବା ଲାଗି ପୂର୍ବରୁ 3ରୁ 4 ସପ୍ତାହ ଲାଗୁଥିଲା, ଏବେ ତାହା ଗୋଟିଏ ସପ୍ତାହରୁ ମଧ୍ୟ କମ ସମୟରେ ମିଳିଯାଉଛି । ପୂର୍ବରୁ ଲୋକମାନଙ୍କୁ ଆୟକର ରିଫଣ୍ଡ ପାଇଁ 8ରୁ 10 ସପ୍ତାହ ପର୍ଯ୍ୟନ୍ତ ଅପେକ୍ଷା କରିବାକୁ ପଡ଼ୁଥିଲା । ଏବେ ସେହି କାମ ମାତ୍ର କେତେ ସପ୍ତାହ ମଧ୍ୟରେ ହୋଇଯାଉଛି । ଆପଣମାନଙ୍କର ମଧ୍ୟ ମନେ ଥିବା ଯେ ଚାରି ପାଂଚ ବର୍ଷ ପୂର୍ବରୁ ପ୍ରାୟତଃ ଏହି ଖବର ମୁଖ୍ୟ ଶିରୋନାମା ପାଲଟୁଥିଲା ଯେ ଅଧିକ ଟ୍ରାଫିକ କାରଣରୁ ରେଳବାଇ ରିଜର୍ଭେସନ/ସଂରକ୍ଷଣର ୱେବସାଇଟ ଲଟକି ଯାଇଛି, Hang ହୋଇଯାଇଛି । ଆମେ ସେହି ପ୍ଲାଟଫର୍ମକୁ ଅଧିକ ଟ୍ରାଫିକ ପାଇଁ ଅପଡେଟ ଏବଂ ଅପଗ୍ରେଡ କଲୁ ଯାହାଦ୍ୱାରା ଲକ୍ଷ ଲକ୍ଷ-କୋଟି କୋଟି ରେଳ ଯାତ୍ରୀମାନଙ୍କୁ ସୁବିଧା ହୋଇପାରିଲା । ଗଳି ଠାରୁ ଆରମ୍ଭ କରି ରେଳ ପ୍ଲାଟଫର୍ମ ପର୍ଯ୍ୟନ୍ତ ସ୍ୱଚ୍ଛତା ଅଭିଯାନ, ବର୍ଜବ୍ୟସ୍ତୁ ପରିଚାଳନା, ଏ ସମସ୍ତ ଦେଶର ସାଧାରଣ ଜନତାଙ୍କ ଜୀବନଧାରଣ ମାନ ସୁଧାରିବା ଲାଗି ହିଁ ଅଟେ । ମହିଳାମାନଙ୍କୁ ରାତିବେଳା ଶିଫ୍ଟରେ କାମ କରିବାରେ ସମସ୍ୟା ନହେଉ, ସେଥିପାଇଁ ସରକାର ଆଇନରେ ପରିବର୍ତ୍ତନ କରିଛନ୍ତି । ଛୋଟ-ଛୋଟ ଦୋକାନୀ, ଛୋଟ ଛୋଟ ଉଦ୍ୟୋଗୀ ବିଳମ୍ବ ପର୍ଯ୍ୟନ୍ତ ନିଜ ଦୋକାନ ଖୋଲା ରଖିପାରିବେ, ସେଥିପାଇଁ ମଧ୍ୟ ଆଇନ ବଦଳାଯାଇଛି । ସାଥୀଗଣ, ନିକଟରେ ଏକ ବଡ଼ ପ୍ରୟାସ ଆମେ ଏମଏସଏମଇ କ୍ଷେତ୍ରରେ ମଧ୍ୟ କରିଛୁ । ଜିଏସଟି ସହ ଜଡ଼ିତ ଛୋଟ ଛୋଟ ବ୍ୟବସାୟୀମାନଙ୍କୁ ଏବେ 1 କୋଟି ଟଙ୍କା ପର୍ଯ୍ୟନ୍ତ ଋଣ ମାତ୍ର 59 ମିନିଟରେ ମିଳିଯିବ । ଏହା ବ୍ୟତୀତ ଉତ୍ପାଦନ ବଢ଼ାଇବା, ମାର୍କେଟର ପରିଧି ବଢ଼ାଇବ ଏବଂ ଲାଇସେନ୍ସ ଏବଂ ଯାଂଚ ସହ ଜଡ଼ିତ ସେମାନଙ୍କ ସମସ୍ୟା କମ କରିବା ଲାଗି ମଧ୍ୟ ଅନେକ ନିଷ୍ପତ୍ତି ନିଆଯାଇଛି । ଯେଉଁ ଉଦ୍ୟୋଗ ଏବଂ କମ୍ପାନୀଗୁଡ଼ିକ ଚାକିରିର ନୂତନ ସୁଯୋଗ ସୃଷ୍ଟି କରୁଛନ୍ତି ସେମାନଙ୍କୁ ପ୍ରଧାନମନ୍ତ୍ରୀ ରୋଜଗାର ପ୍ରୋତ୍ସାହନ ଯୋଜନା ଅନ୍ତର୍ଗତ ଆର୍ଥିକ ସହାୟତା ମଧ୍ୟ ଦିଆଯାଉଛି । ଏହି ଯୋଜନା ଅନ୍ତର୍ଗତ ସରକାର ନୂଆ ଚାକିରି ସୁଯୋଗକୁ ବଢ଼ାଇବା ଲାଗି 3 ବର୍ଷ ପର୍ଯ୍ୟନ୍ତ 8.3 ପ୍ରତିଶତ ଇପିଏଫ ଯୋଗଦାନ ସରକାର ନିଜ ନିଜ ଆଡ଼କୁ କରୁଛନ୍ତି । ସରକାର ଆପ୍ରେଂଟିସ ଆଇନକୁ ମଧ୍ୟ ପରିବର୍ତ୍ତନ କରିଛନ୍ତି ଏବଂ ନୂଆ ଅପ୍ରେଂଟିସଶିପ ପ୍ରୋତ୍ସାହନ ଯୋଜନା ଚାଲୁ କରିଛନ୍ତି । ଏହି ଯୋଜନା ଅନ୍ତର୍ଗତ ଶିଳ୍ପ ଏବେ ଯେତେବେଳେ ଆପ୍ରେଂଟିସ ରଖିଥାଏ ତ' ସେମାନଙ୍କୁ ଦିଆଯାଉଥିବା ଷ୍ଟାଇପେଣ୍ଡର ଏକ ଚତୁର୍ଥାଂଶ ଭାଗ ସରକାର ଦେଉଛନ୍ତି । ଅନେକ ଉଦ୍ୟୋଗ ଏହି ବ୍ୟବସ୍ଥା ସହ ଯୋଡ଼ି ହୋଇଛନ୍ତି । ସାଥୀଗଣ, ମୁଁ ବାସ୍ତବରେ ସର୍ବନିମ୍ନ ସରକାର ଏବଂ ସର୍ବାଧିକ ପ୍ରଶାସନରେ ବିଶ୍ୱାସ ରଖୁଥିବା ବ୍ୟକ୍ତି । ଏହାର ମଧ୍ୟ ପରିଣାମ ଅଟେରେ ବିଶ୍ୱରେ ଭାରତର ବର୍ତ୍ତମାନ ଯେଉଁ ସମ୍ମାନ ରହିଛି ତାକୁ ଏଥିରୁ ମଧ୍ୟ ଦୃଢ଼ତା ମିଳୁଛି ଯେ ଆମ ଦେଶ ଲଗାତାର ସୁଧାର ପଥରେ ଚାଲୁଛି । ଲୋକମାନଙ୍କ ଜୀବନକୁ ସହଜ କରିବା ଲାଗି ସଂସ୍କାର କରାଯାଉଛି । ଆଇଏମଏଫ ହେଉ, ମୁଡି ହେଉ, ବିଶ୍ୱ ଅର୍ଥନୈତିକ ମଂଚ ହେଉ କିମ୍ବା ୟୁଏନସିଟିଏଡି ହେଉ, ଏ ସମସ୍ତ ସଂସ୍ଥାନର ମୂଲ୍ୟାଙ୍କନରେ ଭାରତର ସ୍ଥାନ ଉପରକୁ ଯାଉଛି କିମ୍ବା ଯାଇସାରିଲାଣି । ଏହାଠାରୁ ମଧ୍ୟ ବଡ଼ କଥା ଏହା ଯେ ଏ ସମସ୍ତ ସଂସ୍ଥା ଆମ ସୁଧାର ପ୍ରକ୍ରିୟା ଏବଂ ଗତିକୁ ଦେଖି ଭାରତର ଭବିଷ୍ୟତକୁ ନେଇ ସମ୍ପୂର୍ଣ୍ଣ ଆଶ୍ୱସ୍ତ ଏବଂ ଆଶବାଦୀ ହୋଇପାରିଛନ୍ତି ସାଥୀଗଣ, ଦେଶରେ ନିରନ୍ତର ହେଉଥିବା ଏହି ପ୍ରୟାସ ମଧ୍ୟରେ ଏବେ ଆମର ପ୍ରୟାସ, ଭାରତକୁ ଶୀଘ୍ରାତି ଶୀଘ୍ର 5 ଟ୍ରିଲିୟନ ଡଲାର କ୍ଲବରେ ପହଁଚାଇବାକୁ ହେବ । ଏହି ଲକ୍ଷ୍ୟକୁ ହାସଲ କରିବା ଲାଗି ଆମକୁ ଅର୍ଥବ୍ୟବସ୍ଥାର ପ୍ରତ୍ୟେକ କ୍ଷେତ୍ରରେ ସୁଧାର ଆଣିବାକୁ ହେବ । ଆମକୁ ଏହା ମଧ୍ୟ ଧ୍ୟାନରେ ରଖିବାକୁ ହେବ ଯେ ଏବେ ବ୍ୟାପକା କ୍ଷେତ୍ରର ପରିଭାଷା ମଧ୍ୟ ବଦଳୁଛି । ଏବେ ଉତ୍ପାଦନ କିମ୍ବା ସେବା ପରସ୍ପରର ପରିପୂର ହୋଇଚାଲିଛନ୍ତି । ସେବା କ୍ଷେତ୍ର ଠାରୁ ଉତ୍ପାଦନରେ ମୂଲ୍ୟ ସମ୍ବର୍ଦ୍ଧନ ହେଉଛି ଏବଂ ଉତ୍ପାଦନର କିଛି କାରଣ ସେବାକୁ ସୁଧାରିପାରୁଛି । ନୂଆ କୌଶଳ, କୃତ୍ରିମ ଧିଶକ୍ତି ଏବଂ ସୂଚନା ପ୍ରଯୁକ୍ତି ବିଦ୍ୟା ଏବେ ଉତ୍ପାଦନ ପରିବେଶର ଅତି ଗୁରୁତ୍ୱପୂର୍ଣ୍ଣ ଅଂଶବିଶେଷ ହୋଇପାରିଛି । ଏହି ପରିବର୍ତ୍ତନକୁ ଆମେ ଧ୍ୟାନରେ ରଖିବା ଆବଶ୍ୟକ । ସାଥୀଗଣ, ମୌଳିକ ପରିବର୍ତ୍ତନକୁ ଉନ୍ନତ ଢଙ୍ଗରେ ଲାଗୁ କରିବା ଏବଂ ବାସ୍ତବିକତାର ବିକାଶରେ ସମାହିତ କରିବା ଲାଗି ସରକାର ଶିଳ୍ପ ନୀତି ଉପରେ କାମ କରୁଛି । ଏପରି ଏକ ନୀତି ଯାହା ନୂତନ ଅର୍ଥରେ ଉଦ୍ୟୋଗକୁ ବୁଝି ପାରିବ ଏବଂ ଉଦ୍ୟୋଗକୁ ନୂତନ ଦିଗ ପ୍ରତି ଅବଗତ କରାଇପାରିବ । ଏହି ଔଦ୍ୟୋଗୀକ ନୀତି ନୂତନ ଭାରତର ଉଦ୍ୟୋଗୀମାନଙ୍କ ନୂତନ ଦୂରଦୃଷ୍ଟି ଅନୂକୁଳ ହେବ । ଏହି ଔଦ୍ୟୋଗିକ ନୀତିରେ ବ୍ୟବସାୟିକ ସୁଗମତାର ଗୁରୁତ୍ୱ ବଜାୟ ରହିବ । ସାଥୀଗଣ, ଏବେ ଆମେ ବ୍ୟବସାୟିକ ସୁଗମତା ମାନ୍ୟତାରେ ଶୀର୍ଷ 50 ମଧ୍ୟରେ ସ୍ଥାନ ପାଇବା ଲାଗି ପ୍ରୟାସ କରିବା । ଆଗାମୀ ଦିନରେ ମୁଁ ନିଜେ ଏ ବିଷୟ ସହ ଜଡ଼ିତ ଭିନ୍ନ ଭିନ୍ନ ବିଭାଗ ସହିତ ସମୀକ୍ଷା ବୈଠକ କରିବାକୁ ଯାଉଛି । ଡିସେମ୍ବର ସୁଦ୍ଧା ଆମେ ଯେଉଁ ନିଷ୍ପତ୍ତି କାର୍ଯ୍ୟକାରୀ କରିପାରିବା, ତାହାର ପ୍ରଭାବ ପରବର୍ତ୍ତୀ ବର୍ଷର ମାନ୍ୟତା ଫଳାଫଳରେ ଦେଖିବାକୁ ମିଳିବ । ସ୍ୱଚ୍ଛ ଶକ୍ତିର କ୍ଷେତ୍ର ହେଉ, ଡିଜିଟାଲ କ୍ଷେତ୍ର ହେଉ, ସ୍ୱାସ୍ଥ୍ୟ କ୍ଷେତ୍ର ହେଉ, ପରିବହନ ହେଉ, ପ୍ରତ୍ୟେକ କ୍ଷେତ୍ରରେ କରାଯାଇଥିବା ଆପଣମାନଙ୍କ ପ୍ରୟାସ ଦେଶକୁ ଆଗକୁ ନେବ, ଆତ୍ମନିର୍ଭରଶୀଳ କରିବ ଆଜିର ବ୍ୟବସ୍ଥାରେ ବ୍ୟାପକ ପ୍ରକ୍ରିୟାରେ ମାନବୀୟ ହସ୍ତକ୍ଷେପକୁ କମରୁ କମ କରିବାର ଆବଶ୍ୟକତା ରହିଛି । ଏଥିପାଇଁ ବହୁତ ଆବଶ୍ୟକତା ଯେ ଆମେ ଆଧୁନିକ ପ୍ରଯୁକ୍ତି ଏବଂ ଡିଜିଟାଲ ପ୍ରଯୁକ୍ତିର ବ୍ୟବହାର ଆହୁରି ଅଧିକ ବମାଇବା, ଜୀବନର ପ୍ରତ୍ୟେକ କ୍ଷେତ୍ରରେ ବଢ଼ାଇବା । ଏପରି ଏକ କର୍ମ ସଂସ୍କୃତି ବିକଶିତ କରିବା, ଯେଉଁଥିରେ ଫର୍ମ ଜମା କରିବା, କାଗଜପତ୍ର ଦେଖାଇବା କିମ୍ବା ଫି' ଜମା କରିବାର ଲାଗି ସରକାରୀ କାର୍ଯ୍ୟାଳୟ କିମ୍ବା ଅନ୍ୟ କୌଣସି ସଂସ୍ଥାର ଅଫିସକୁ ଯିବାର ଆବଶ୍ୟକତା ନଥିବ । ଏହିପରି କର୍ମ ସଂସ୍କୃତି, ନୀତି ପରିଚାଳିତ ପ୍ରଶାସନକୁ ଆହୁରି ସଶକ୍ତ କରିବ । ବ୍ୟବସାୟିକ ସୁଗମତା ସହିତ ସହଜ ଜୀବନ ଧାରଣର ଲାଭ ଦେଶର ପ୍ରତ୍ୟେକ ନାଗରିକ ନିକଟରେ ପହଁଚାଇବା ଲାଗି ଆମକୁ ଆପଣମାନଙ୍କର ପରାମର୍ଶର ଆବଶ୍ୟକତା ରହିଛି । ସାଥୀଗଣ, ବର୍ତ୍ତମାନ ସମୟରେ ଆପଣମାନଙ୍କ ନିକଟରେ ଯେଉଁ ଆତ୍ମବିଶ୍ୱାସ ରହିଛି, ଯେଉଁ ଭରସା ଅଛି, ତାହା ମୋର ସବୁଠୁ ବଡ଼ ଶକ୍ତି । ଆପଣମାନଙ୍କ ପ୍ରତ୍ୟେକ ପରାମର୍ଶକୁ, ଉପଦେଶକୁ ମୁଁ ସ୍ୱାଗତ କରୁଛି । ଏବଂ ଏବେ ମହେନ୍ଦ୍ର ଜୀ କହୁଥିଲେ ଯେ ଆମେ କର୍ପୋରେଟ କ୍ଷେତ୍ରରେ ମଧ୍ୟ ଯେଉଁ ଲକ୍ଷ୍ୟ ନିର୍ଦ୍ଧାରଣ କରିନାହୁଁ, ସେପରି ମୋଦୀ କରୁଛନ୍ତି । ଆମ ଗୁଜରାଟ ଲୋକଙ୍କୁ ପିଲାଦିନୁ ଶିଖାଯାଇଥାଏ ଏବଂ ବୋଧେ ସବୁ ପିଲାଙ୍କୁ ଶିକ୍ଷା ଦିଆଯାଏ- ଯଦି ଆପଣ ଲକ୍ଷ୍ୟ ବିଚ୍ୟୁତ ହେଉଛନ୍ତି ତ' କ୍ଷମା କରିଦିଆଯାଇପାରେ କିନ୍ତୁ ଲକ୍ଷ୍ୟ ଯଦି ଛୋଟ ରଖୁଛନ୍ତି ତ' କ୍ଷମା କରାଯାଇପାରିବ ନାହିଁ । ଏବଂ ମୋର ଏହି ମନ୍ତ୍ର ରହି ଆସିଛି ଯେ ଲକ୍ଷ୍ୟ ଯେତେବେଳେ ନିର୍ଦ୍ଧାରଣ କରିବା, ତ' ପହଁଚରେ ରହିବା, କିନ୍ତୁ ହାତ ପାଖରେ ନଥିବ । ଏହା ଲାଗିବା ଉଚିତ ଯେ ମୁଁ ଟିକିଏ ଡେଇଁ ଗଲେ ତ' ଧରିପାରିବି । ବିଶ୍ୱାସ ରହିବା ଉଚିତ ଯେ ପାଖରେ ଥିବ, ଅଧିକ ଦୂର ନଥିବ, ଏହି ମାନସିକତାର ଉପଯୋଗ କରି ମୁଁ ଲକ୍ଷ୍ୟ ନିର୍ଦ୍ଧାରଣ କରିବାରେ ଅଭ୍ୟସ୍ତ । ମୋର ବିଶ୍ୱାସ ଯେ ଦେଶ ଭିତରେ ଏହି ମୂଳ ସୃଷ୍ଟି ହୋଇଛି ଏବଂ ଏହି ମୂଳର ଫଳ ମିଳିପାରୁଛି । ପୁଣିଥରେ ଆପଣମାନଙ୍କୁ ସମସ୍ତଙ୍କୁ ଅଭିନନ୍ଦନ ଜଣାଇ ମୁଁ ମୋର ବକ୍ତବ୍ୟ ଶେଷ କରୁଛି । ବହୁତ ବହୁତ ଧନ୍ୟବାଦ!!!